Diari Oficial de la Generalitat Valenciana


Sumari del DOGV 5664, del 20-12-2007 (2007/15066)

ORDRE de 17 de desembre de 2007, de la Conselleria d'Economia, Hisenda i Ocupació, per la qual es convoquen ajudes destinades al sosteniment de Guarderies Infantils Laborals per a l'exercici 2008.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5664

Data del DOGV
:   20-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15110


Data del document
:   17-12-2007

Organisme emissor
:   Servei Valencià d'Ocupació i Formació

Tipus de document
:   Ordre

Anàlisi jurídica

 Descriptors 

:   * lloc de treball
    * ajuda pública
    * equipament social
    * guarda de xiquets
    * suport econòmic

ORDRE de 17 de desembre de 2007, de la Conselleria d'Economia, Hisenda i Ocupació, per la qual es convoquen ajudes destinades al sosteniment de Guarderies Infantils Laborals per a l'exercici 2008. [2007/15951]  
El concepte de Guarderies Infantils Laborals es definix en l'Ordre del Ministeri de Treball i Assumptes Socials de 12 de febrer de 1974 (BOE del 15 de febrer de 1974).  
Les funcions i els servicis de l'Estat en matèria de Guarderies Infantils Laborals, que tinguen el seu domicili social en l'àmbit de la Comunitat Valenciana, van ser traspassades a la Comunitat Valenciana pel Reial Decret 2416/1983, de 20 de juliol, (BOE del 13 de setembre),   
Les Guarderies Infantils Laborals són un instrument decisiu per tal d'aconseguir la conciliació de la vida familiar i laboral, tenint en compte els problemes que concorren en la incorporació de la dona al món laboral i que dificulten la seua plena inserció, però atesa la transformació que s'està realitzant en el sector dels servicis dirigits a la primera infància com a conseqüència de la seua regulació, aquest tipus de centres han de convertir-se en escoles infantils, per a la qual cosa, i atesa la funció social que exercixen, resulta necessari el suport de l'administració.   
Per això, la Generalitat Valenciana, a fi de promoure la conciliació d'obligacions familiars amb les laborals, manté les ajudes destinades a aquestes entitats, preveient com a beneficiaris a aquelles Guarderies Infantils Laborals que s'hagen adequat o que estan en procés d'adequació, com a Centres d'Educació Infantil, als requisits establits per la normativa vigent en matèria educativa, tenint en compte la nova regulació introduïda mitjançant la publicació de la Llei d'Educació a través de la Llei Orgànica 2/2006, de 3 de maig, segons la qual l'etapa educativa que la Generalitat recolza mitjançant la present Ordre es correspon amb el primer cicle d'educació infantil, disposant els centres que no estiguen autoritzats com a centres d'educació infantil, o ho estiguen com a centres d'educació preescolar, de tres anys a partir de l'entrada en vigor de la seua regulació específica, per a adaptar-se als requisits que s'establisca han de complir aquests centres que atenguen xiquets menors de tres anys, requisits que hauran d'establir-se amb anterioritat al 31 de desembre de 2007, d'acord amb el Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, d'Educació.   
Per a la publicació de la present Ordre, s'han tingut en compte tant la normativa estatal, com els criteris establits en l'acta de la Comissió Tècnica Interautonòmica sobre Guarderies Infantils Laborals, que va tindre lloc a Madrid el dia 21 de març de 2000 que permeten avaluar la funció social d'aquests centres i continuen d'aplicació, com els criteris de distribució formalitzats anualment per Acord del Consell de Ministres, sent l'últim el de 23 de febrer de 2007, publicat mitjançant la Resolució de 14 de març de 2007, de la Secretaria General Tècnica (BOE del 24 de març).  
Així mateix, s'ha tingut en compte el criteri del Ministeri de Treball i Assumptes Socials quant a la incompatibilitat entre les ajudes en concepte de servei de primera infància de titularitat de les corporacions locals i en concepte de guarderia infantil laboral, ambdós incloses anualment en els Acords de Consell de Ministres pels quals es formalitzen els criteris de distribució dels compromisos financers aprovats per la Conferència Sectorial d'Assumptes Socials respecte dels crèdits per a afavorir la conciliació de la vida familiar i laboral a través de l'atenció a la Primera Infància (0-3 anys).   
Finalment, en la redacció de la present ordre, s'han tingut en compte la Llei 38/2003, General de Subvencions, així com el Reial Decret 887/2006, de 21 de juliol, pel qual s'aprova el Reglament que la desenvolupa.   
En virtut d'això i fent ús de les atribucions que em confereix l'article 28 de la Llei 5/1983, de 30 de desembre, del Consell i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Economia, Hisenda i Ocupació,   
ORDENE  
Capítol I  
Normes generals  
Article 1. Objecte i àmbit   
1. L'objecte de la present ordre és establir un programa d'ajudes destinades a les guarderies infantils laborals adequades a la normativa vigent en matèria d'educació o en procés d'adequació per a convertir-se en centres d'educació infantil de primer cicle, de la Comunitat Valenciana, d'acord amb la dotació que s'assigne per a tal fi en els pressupostos de la Generalitat.   
2. El règim d'ajudes s'aplicarà tal com es determina en els articles següents, sent el procediment de concessió d'aquestes tramitat en règim de concurrència competitiva.   
3. Les ajudes previstes en la present disposició tenen la naturalesa jurídica de subvencions públiques.   
Article 2. Accions recolzables   
Les ajudes previstes en la present Ordre aniran destinades al sosteniment de les guarderies infantils laborals, adequades com a centres d'educació infantil de primer cicle, o en procés d'adequació a la normativa educativa vigent, considerant-se a aquests efectes com a despeses subvencionables els costos salarials del personal docent i auxiliar, alimentació i generals de manteniment.   
Article 3. Beneficiaris de les ajudes   
Podran ser beneficiaris de les ajudes previstes en la present Ordre, les corporacions locals i entitats sense ànim de lucre els titulars de les guarderies infantils laborals de la Comunitat Valenciana que estiguen qualificades i inscrites en el registre administratiu creat a este efecte, ja adequades a la normativa vigent com a Centres d'Educació Infantil de primer cicle o en procés d'adequació i que complisquen amb els requisits exigits en la present Ordre.   
Article 4. Requisits dels sol·licitants   
Els beneficiaris de les ajudes hauran de complir els requisits següents:   
a) Atendre xiquets/es menors de tres anys   
b) Haver justificat adequadament les despeses que es van subvencionar en l'exercici anterior.   
c) Trobar-se al corrent de les seues obligacions tributàries, estatals i autonòmiques, i davant de la Seguretat Social, segons el que disposa els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.   
d) Tindre unes ràtios adequades per a aquestes edats:   
3-12 mesos, màxim: 8 xiquets/aula/educador   
12-24 mesos, màxim: 13 xiquets/aula/educador   
24-36 mesos, màxim: 20 xiquets/aula/educador   
Aquestes ràtios hauran de complir-se en el moment de la presentació de la sol·licitud d'ajudes   
e) Comptar amb un ampli horari i flexible de menjador i prestar servicis durant 11 mesos a l'any.   
f) Estar ubicat en una zona considerada com de cert risc o dificultat social   
g) Utilitzar entre els criteris d'admissió i la quantia de les quotes, el de nivell d'ingressos familiars, tot prioritzant els més baixos.   
h) Que atenguen alumnes els ingressos familiars dels quals per capita siguen iguals o inferiors al salari mínim interprofessional en còmput anual, de l'any anterior a què se sol·licita l'ajuda.   
i) No estar sotmesos en cap de les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.   
j) No haver sigut mai beneficiari d'ajudes en concepte de servici de primera infància de titularitat de les corporacions locals atorgades per la conselleria de Benestar Social.  
Article 5. Obligacions generals dels beneficiaris   
Són obligacions del beneficiari:   
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.   
b) Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.  
   
c) Sotmetre's a les actuacions de comprovació, que ha d'efectuar l'òrgan concedent així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota aquella informació que li siga requerida en l'exercici de les actuacions anteriors.   
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.   
e) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant la Seguretat Social, segons el que establix l'article 22 del Reial Decret 887/2006, de 21 de juliol, pel que s'aprova el Reglament de la Llei 38/2003, General de Subvencions, excepte el que establix l'article 3 de l'Ordre de 30 de maig de 1996, de la conselleria d'Economia, Hisenda i Ocupació (DOGV de 21 de juny), i sense perjuí del que establix la disposició addicional dihuitena de la Llei 30/92, de Règim Jurídic de les Administracions Públiques i del Procediment Administratiu Comú.   
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots estats comptables i registres específics que siguen exigits en la present Ordre, amb la finalitat de garantir l'adequat exercici de les facultats de comprovació i control.   
g) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.   
h) Adoptar les mesures de difusió contingudes en l'apartat 4 de l'article 18 de la llei 38/2003, General de Subvencions.   
i) Procedir al reintegrament dels fons percebuts en els supòsits previstos en l'article 37 de la llei 38/2003, General de Subvencions.   
j) Sotmetre's a actuacions de control financer que corresponen a la Intervenció General en relació amb les ajudes concedides.   
Capítol II  
Procediment general de concessió de les ajudes  
Article 6. Sol·licituds, documentació i terminis   
1. Les guarderies infantils laborals, que acrediten que complixen una funció social i que estan en procés d'adequació a la normativa escolar vigent o autoritzades com a Centres d'Educació Infantil de primer cicle que pretenguen beneficiar-se de les subvencions establides en la present Ordre hauran de dirigir les seues sol·licituds al director general del SERVEF i presentar-les, en el Registre General del SERVEF, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. A la sol·licitud s'adjuntarà necessàriament per a la seua tramitació la documentació següent:   
a) Documentació acreditativa i identificativa del sol·licitant, i, si és el cas, del seu representant legal.   
b) Relació nominal del personal del Centre.   
c) Relació nominal d'alumnes de zero a tres anys, matriculats i assistents al centre en el moment de la presentació de la sol·licitud, amb indicació expressa de l'any de naixement i de les circumstàncies familiars,   
d) Certificació acreditativa de les dades del Centre.   
e) Pressupost General de despeses i ingressos per a l'exercici en què se sol·licita l'ajuda.   
f) La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions; i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar aquest consentiment mitjançant comunicació escrita al SERVEF en aquest sentit. En aquest supòsit, hauran de presentar-se certificats originals positius de l'Agència Estatal de l'administració Tributària, de la conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de les quals haurà d'estendre's a la data d'atorgament de l'ajuda.  
g) Dades de domiciliació bancària segons model (fitxa de manteniment de tercers), llevat que ja s'haguera presentat en exercicis anteriors i no hagueren experimentat cap variació.   
h) Documentació acreditativa d'haver sol·licitat o estar autoritzat com a Centre d'Educació Infantil de primer cicle.   
i) Memòria en què conste: descripció de la zona d'ubicació del centre i el seu entorn social, els criteris d'admissió (indiqueu el tipus de baremació) i els criteris que té establit el centre per a determinar les quotes, tot indicant la quantia d'aquestes desglossant-les en: educació, alimentació, activitats externes, etc., i nombre de xiquets exempts i criteri de la seua exempció, nombre de xiquets amb necessitats especials d'educació i els seus motius, horari de funcionament, servei de menjador (propi o contractat) i descripció dels tipus d'actuacions que es desenvolupen amb els pares/mares.   
j) Memòria dels projectes realitzats en l'exercici 2007 a càrrec del programa per al desenvolupament de servicis d'atenció a la primera infància, així com Memòria Financera del Projecte de 2007, segons models normalitzats.   
k) Informe del Servei de Benestar Social de l'Ajuntament o de l'organisme encarregat d'emetre'l per a valorar la situació d'aquells xiquets que presenten dificultats en la seua inserció social i educativa en famílies d'escassos recursos.   
l) Declaració responsable subscrita pel representant legal que l'entitat sol·licitant no està sotmesa en cap de les prohibicions per a obtindre la condició de beneficiària de subvencions públiques, i en concret, que no es troba en el supòsit de l'article 13 - 2 g) de la Llei 38/2003, de 17 de novembre, General de Subvencions.   
3. Quan la sol·licitud no reunisca els requisits assenyalats en la present Ordre o no acompanyen la documentació que d'acord amb aquesta resulte exigible, de conformitat amb el que establix l'article 71 de la Llei 30/1992 de 26 de novembre de 1999, modificat per la Llei 4/1999 de 13 de gener de Règim Jurídic de les Administracions Públiques i del Procediment Administratiu Comú, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució expressa i la seua notificació en els termes que preveu l'article 42 de l'esmentada Llei.   
4. El termini per a la presentació de sol·licituds serà d'un mes a comptar des de el dia següent a la publicació de la present Ordre.   
Article 7. Criteris de distribució de les ajudes   
1. Els fons disponibles es distribuiran de la manera següent:   
- El 70% d'aquests fons es distribuirà entre el total de places subvencionades, tenint doble valor, només als efectes del càlcul de la valoració, les places assignades a xiquets, que presenten cada u, una difícil inserció social i educativa i pertanguen a famílies amb escassos recursos, d'acord amb l'Informe del Servei de Benestar Social de l'Ajuntament o de l'organisme encarregat d'emetre'l.   
- El 30% restant es repartirà aplicant el barem següent:   
a) Per estar la guarderia ubicada en alguna zona d'aquestes:   
Barri d'acció preferent: 4 punts   
Zona o barri rural : 3 punts.   
Barri perifèric: 2 punts   
Barri cèntric:1 punt   
b) Si la guarderia presta serveis de menjador als seus alumnes:   
Servei propi: 3 punts.   
Servei contractat: 1 punt   
c) Si la ràtio personal/alumnes és igual o superior a la mitjana que en el seu conjunt oferix el total de guarderies: 1 punt.   
d) Període de funcionament:   
Segons els mesos de funcionament es baremarà d'acord amb l'escala següent:   
- 11 mesos: 1 punt   
- 12 mesos: 2 punts   
e) Horari:   
La valoració s'establirà en funció de les hores de funcionament diàries i d'acord amb l'escala següent:   
- entre 8 i 10 hores: 1 punt   
- més de 10 hores: 2 punts   
Article 8. Tramitació, Resolució i Recursos   
1. La Direcció General d'Ocupació i Inserció Laboral, com a òrgan administratiu instructor, podrà demanar de l'entitat sol·licitant l'aportació addicional d'altres documents o dades aclaridores que considere necessàries per a resoldre la sol·licitud presentada.   
2. Una vegada instruïts els expedients, es remetran a la Comissió de Valoració que després del seu estudi, emetrà un informe en què es concrete el resultat de l'avaluació efectuada, formulant-se la proposta de concessió a l'òrgan concedent, per l'òrgan instructor, a la vista de l'expedient i de l'informe de l'òrgan col·legiat.   
La dita Comissió de Valoració estarà constituïda per:   
President:   
El cap de l'Àrea de Foment d'Ocupació o persona en qui aquest delegue.   
Vocals:   
La cap del Servici de Programes d'Ocupació per a Discapacitats   
El cap de la Secció de Foment d'Ocupació que, actuarà com a secretari.   
La Comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.   
3. La competència per a conéixer i resoldre sobre les sol·licituds formulades correspon al director general del SERVEF o òrgan en qui delegue.   
4. El termini màxim per a resoldre la sol·licitud i notificar la resolució procedent serà de sis mesos a comptar des de l'endemà de la publicació de la Resolució del director general del SERVEF per la qual es publiquen els crèdits.   
5. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener; i això sense perjuí que subsistisca l'obligació legal de resoldre sobre la petició formulada.   
6. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari d'aquesta i es notificarà als interessats en els terminis previstos en l'article 58 de la Llei 30/1992, abans esmentada.   
7. Les resolucions que es dicten a l'empara de la present convocatòria esgoten la via administrativa i contra elles podrà interposar-se recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que establix els articles 10.1.a) i 46-1 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre recurs que consideren convenient.   
Quan el beneficiari siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua notificació, en els termes que preveu l'article 44 de la Llei 29/1988.   
Davant de la desestimació per silenci administratiu podrà interposar-se davant l'acte presumpte idèntic recurs, en el termini de sis mesos a comptar des que haguera finalitzat el termini que per a dictar i notificar la resolució expressa que s'esmenta en el núm. 5 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117, abans esmentats.   
Article 9. Resolució d'incidències   
1. El director general del SERVEF o òrgan en qui aquest delegue, serà competent per a resoldre les incidències que es produïsquen després de la seua concessió com a pròrrogues de terminis, modificacions justificades o qualsevol variació de les condicions particulars de la concessió.   
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.   
Article 10. Control de les accions i concurrència de subvencions   
Les guarderies infantils laborals, ja autoritzades com a Centres d'Educació Infantil de primer cicle o en tràmit d'autorització, posaran a disposició de la Direcció General del SERVEF, els llibres de comptabilitat i la resta de documentació que estiga en poder d'aquestes, respecte dels requisits i circumstàncies sociofamiliars exigides en aquesta ordre i/o al·legats per aquelles.   
La Direcció General del SERVEF durà a terme les funcions de control de les subvencions concedides a l'empara de la present ordre.   
L'import de les subvencions regulades en la present ordre en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada   
Quan la subvenció principal siga de la Generalitat, correspondrà el reintegrament de l'excés obtingut sobre el cost de l'activitat exercida.   
Article 11. Liquidació de les ajudes   
1. La liquidació de les ajudes es durà a terme amb justificació prèvia de les despeses realitzades, per trimestres vençuts, a través de la presentació d'un compte justificatiu simplificat que contindrà la documentació següent:   
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.   
b) Una relació classificada de les despeses de l'activitat i documentació justificativa del seu pagament, que consistirà en:   
- Relació de treballadors del centre, mes a què correspon el salari i la Seguretat Social i quantia líquida pagada per cada concepte, junt amb els rebuts de nòmina de tot el personal que forma la plantilla degudament firmats pels titulars i documents de cotització a la Seguretat Social.   
- Relació de despeses d'alimentació, manteniment i qualssevol altres que es produïsquen com a conseqüència del funcionament normal de la guarderia, amb identificació del creditor i número de la factura, import, data d'emissió i, data de pagament, junt amb les factures acreditatives del pagament d'aquests   
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.   
d) Si és el cas, carta de pagament de reintegrament en el supòsit de romanents no aplicats, així com dels interessos que se'n deriven.   
2. La presentació de la justificació acreditativa de les despeses haurà de realitzar-se en els terminis següents:   
- Primer trimestre: de l'1 al 15 d'abril   
- Segon trimestre: de l'1 al 15 de juliol   
- Tercer trimestre: de l'1 al 15 d'octubre   
- Quart trimestre: de l'1 al 15 de febrer de l'any següent a la convocatòria.   
3. Podrà anticipar-se el percentatge màxim previst en la Llei d'Hisenda Pública, sense perjuí de la modificació a l'alça que poguera aprovar-se per acord del Govern Valencià, en relació amb el que establix l'apartat tercer de l'article 47 bis del Text Refós de la Llei d'Hisenda Pública Valenciana.   
4. Per a les guarderies o Centres d'Educació Infantil primer cicle autoritzades i/o en tràmit d'autorització, la titularitat de les quals siga exercida per una corporació local, l'acreditació documental indicada en el punt primer serà acompanyada per certificació de l'interventor de Fons de l'Ajuntament amb el vistiplau de l'alcalde.   
Article 12. Minoració i resolució i reintegrament de les ajudes concedides   
1. L'incompliment de condicions i terminis establits en la resolució, la justificació parcial de les despeses subvencionades i la concessió després de la presentació de la sol·licitud d'altres ajudes públiques o privades que en el seu conjunt excedisquen dels límits establits, podrà donar lloc a la minoració de la subvenció concedida.   
2. Procedirà el reintegrament de les quantitats percebudes i l'exigència de l'interés de demora des del pagament de la subvenció en els casos previstos en l'article 37 de la Llei 38/2003, General de Subvencions, i d'acord amb el procediment establit en el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei de Subvencions.   
Tot això, sense perjuí del que preveu la Llei 38/2003, de 17 de novembre, General de Subvencions, quant a infraccions i sancions en matèria de subvencions.   
DISPOSICIONS ADDICIONALS  
Primera   
La Present convocatòria queda condicionada a l'existència en els pressupostos de la Generalitat de l'exercici 2008, de crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana, la Resolució del director general del SERVEF, per la qual es donarà publicitat a la línia de crèdit i a l'import global màxim destinat a la concessió de les ajudes previstes en la present convocatòria.   
Segona   
En el cas que els documents exigits que han d'acompanyar a la sol·licitud de concessió de les ajudes ja estigueren en poder de qualsevol òrgan de la Generalitat, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats, òrgan o dependència a què van ser dirigits, la identificació del procediment en què estiguen i que no hagen transcorregut més de cinc anys des de la finalització del procediment a què corresponguen.   
En els supòsits d'impossibilitat material d'obtindre la documentació, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.   
Tercera   
En allò no previst en la present Ordre s'aplicarà la Llei 38/2003, de 17 de novembre, General de Subvencions i el Reial Decret 887/2006, pel qual s'aprova el Reglament de la Llei 38/2003.   
Quarta  
Les ajudes regulades en aquesta ordre són compatibles amb el mercat comú ja que no resulten d'aplicació el que preveu l'article 87, apartat 1 del Tractat Constitutiu de la Comunitat Europea, atés que els beneficiaris d'aquesta són corporacions locals o entitats sense ànim de lucre, no podent ser considerades jurídicament "empreses" ja que no exerceixen activitat econòmica destinada a la consecució d'un benefici econòmic, tenint les guarderies infantils laborals una funció estrictament social, sense participar en cap tipus d'intercanvi comercial entre els estats membres.  
DISPOSICIONS FINALS  
Única  
S'autoritza el director general del SERVEF per a dictar totes aquelles instruccions i adoptar les mesures que considere oportunes per al desplegament i l'aplicació del que disposa la present Ordre.   
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, comptadors des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja esmentats, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.   
Quan el beneficiari siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua notificació, en els termes que preveu l'article 44 de la Llei 29/1998.   
València, 17 de desembre de 2007  
El vicepresident segon del Consell i conseller d'Economia, Hisenda i Ocupació,  
GERARDO CAMPS DEVESA